钦定古今图书集成/明伦汇编/闺媛典/第029卷 > 伯祖妣赵郡李夫人墓志铭 前人
## 钦定古今图书集成/明伦汇编/闺媛典/第029卷 > 伯祖妣赵郡李夫人墓志铭 前人

夫人姓李氏，辨族姓者曰：赵郡赞皇之东。祖祖某，为
某官；父冲，为单父尉。夫人生于良族，嶷然殊异。及笄，
德充于容，行践于言，高朗而不伤其柔，严恪而不害
其和。特善女工翦制之事，又能为雅琴奏声操缦之
具。妇道既备，宜为君子之配偶焉。我伯祖临邛令府
君讳某，受夫人于李氏之庙，而归于正室。临邛府君
之先，曰我曾王父清池府君，讳某。清池之先，曰徐州
府君，讳某。又其先，曰常侍府君，讳楷。常侍之兄，曰中
书令，讳奭。自中书以上为宰相，四世噫。我伯祖以宗
胄硕大，而济其德厚，夫人以族属清显，而修其礼范。
合二姓以承先祖，为士者荣之。故佐奉养，承祭祀，妇
德用光，家道甚宜。无何，伯祖终于临邛而窆焉，夫人
从而返于淮浒。呜呼！我先府君每得仕，未尝不奉迎
供养，必诚必亲。“男既立，使之有禄仕，女必使之有家。
将嫁己子，必先择良士可配诸姑者，定然后议焉。仲
父殿中侍御史，府君由是志也。”夫人生男一人，讳某，
不幸终于宣州旌德尉。女三人，皆得良婿。陇西李伯
和为扬子丞，疾痹废痼而没。太原王纾，今为右补阙。
颍川陈苌，为校书郎渭南尉，知名。贞元十六年，王氏
始定省扶持，自扬州至于京师，道路遇疾，遂馆于陈
氏。以诸婿之良，诸女之养，无不得意焉。享年八十一，
是岁六月二十九日，终平康里。自小殓至于大殓，比
及葬，则二婿实参主之。有孙二人：长曰曹郎，奉之以
缞，而至于位。八月二十四日，葬于万年县之少陵原。
实栖凤原，介于我先府君仲父二兆之间，神心之所
安也。呜呼！嗣子早夭，临邛万里，以岁之不易，未克合
祔，哀孰甚焉！诸姑合以为斯志，以从人之道，内夫家，
外父母，且又葬于我，故叙柳氏为备。铭曰：

蔼其方，寿且康。大梁鹑火沈幽光。夙沦夫子嗣又丧，
輤帷不复。岷之阳，兆灵趾，栖凤里。艮之山，兑之水。灵
之车，当返此。子孙百代承灵趾。谁之言者青乌子。